Incident tragicomic într-un supermarket din Timișoara. Un client nemulțumit că prețul de la casa de marcat era diferit de cel de la raft i-a amenințat pe angajați cu un pistol de jucărie.

În imaginile camerei de supraveghere se vede bărbatul la casa de marcat, în timp se ceartă cu casiera. Un agent de pază intervine, însă clientul care era și băut scoate pistolul de la spate și îl pune la tâmpla paznicului. Speriați, angajații au sunat la 112.

Mai multe echipaje de polițiști au ajuns la fața locului și l-au deposedat pe "pistolar" de jucăria cumpărată dintr-un târg. Bărbatul de 45 de ani a fost dus la secție, audiat și reținut pentru amenințare și tulburarea ordinii și liniștii publice.